|  |  |  |  |
| --- | --- | --- | --- |
| Liikenne- ja viestintäministeriön kirjaamo |  |  |  |
| kirjaamo@lvm.fi |  |  |
|  |  |  |
|  | 13.1.2017 | Dnro 2/2017 |
|  |

**Viite: LVM/1162/2016**

**Lausunto luonnoksesta hallituksen esitykseksi ajoneuvolain ja ajoneuvojen katsastustoiminnasta annetun lain muuttamisesta sekä luonnoksesta valtioneuvoston asetukseksi liikenteessä käytettävien ajoneuvojen liikennekelpoisuuden valvonnasta annetun valtioneuvoston asetuksen muuttamisesta**

Maa- ja metsätaloustuottajain Keskusliitto MTK ry kiittää mahdollisuudesta lausua ajoneuvoihin liittyvän lainsäädännön muutoksista.

MTK ry pitää hyvänä tavoitetta sääntelyn nettomääräisestä keventämisestä. On oikein, että EU-säädösten toimeenpanossa ei tehdä kansallista lisäsääntelyä. Ajoneuvojen katsastusvälin pidentäminen on järkevää ja perusteltavissa. Suurimmalta osalta hyväksytyksi tulevien ajoneuvojen vuosittainen katsastaminen on voimavarojen haaskaamista. MTK ry suhtautuu varauksellisesti katsastusvelvollisuuden laajentamiseen traktoreihin. Toimenpiteen tarpeellisuus on tarkastettava katsastuksista saatavien kokemusten myötä.

Rekisteröinti-, muutos- ja kytkentäkatsastuksia harjoittavien toimijoiden riippumattomuusvaatimukset voivat maaseudulla rajoittaa katsastuspalvelujen tarjontaa. Vaatimusten keventäminen tai poistaminen voivat parantaa sekä huolto- että katsastuspalvelujen tarjontaa erityisesti pienemmillä paikkakunnilla. Tällöin vältettäisiin myös katsastusta harjoittavien yritysten keinotekoiset yritysjärjestelyt. Viranomaisten on kuitenkin syytä seurata toimintaa väärinkäytösten välttämiseksi.

Määräaikaiskatsastusten tarkastuskohteista ja tarkastusmenetelmistä, vikojen ja puutteellisuuksien arvostelusta, katsastustodistuksen sisällöstä sekä katsastuksessa tarvittavista ajoneuvon teknisistä tiedoista ja niiden toimittamisesta on järkevää säädellä Liikenteen turvallisuusviraston määräyksellä. Ajoneuvon sähköisen liitännän käyttäminen lisäyksenä aiempiin suositeltuihin tarkastusmenetelmiin on tarpeellinen, kun ajoneuvojen sähköiset järjestelmät jatkuvasti kehittyvät ja yleistyvät.

Katsastustodistuksen ajoneuvossa mukana pidon vaatimuksesta luopuminen on järkevää, kun poliisilla on mahdollisuus tarkistaa katsastuksen tilanne sähköisestä rekisteristä.

Traktoreiden katsastusvelvollisuus esitetään toteutettavaksi luvanvaraiseen liikenteeseen käytettäville T1b-, T2b- ja T3b-luokan traktoreille. Liikennekaari on astumassa voimaan 1.7.2018, yli vuosi nyt lausunnolla olevien lakimuutosten jälkeen. Liikennekaaressa luvanvaraisuuden raja nousee yli 60 km/h kulkeviin traktoreihin. Jotta nyt laadittava lainsäädäntö olisi yhdenmukainen tulevan liikennekaaren kanssa, MTK ry esittää, että katsastusvelvollisuus toteutetaan luvanvaraiseen liikenteeseen käytettäville T1b-, T2b- ja T3b-luokan traktoreille, joiden ajonopeus on yli 60 km/h.

Helsingissä 13.1.2017

Antti Sahi Antti Lavonen
toiminnanjohtaja kasvinviljelyasiamies